AlexejDobrolubov/national_council_slovak_2010 huggingface dataset:
15. schôdza NR SR - 10.deň - B. popoludní
Dátum: 2024-06-26
Poslanec: Petrík, Simona (PS)
Druh vystúpenia: Vystúpenie s faktickou poznámkou

146. Ďakujem pekne, pán predsedajúci. No, ja budem asi pokračovať vo veľmi podobnom duchu ako kolega Dubéci a kolegyňa Jaurová, ani som si naozaj nemyslela, že sa zapojím do tejto debaty, lebo sa tiež nepovažujem za expertku na kultúru, ale som jej veľkou fanynkou, rovnako ako kolegyňa Števulová, a naozaj nechcem, aby slovenskej kultúre niekto priškrcoval krk, pokiaľ sa teda nevtesná do vašej predstavy o kultúre. A to, že niektorí umelci a umelkyne majú inú predstavu o umení a kultúre ako vy, neznamená, že je to automaticky nekultúra. Nie sme v socializme, kde sme všetci museli písať takým perom, aké prikázala vtedy vládna strana. A to, pán Farkašovský, že ste tu predniesli tento pozmeňujúci návrh ľúbezným, mikrofonickým hlasom, z neho nerobí dobrý návrh. Stále faktom zostáva, že ste si ho nechali na poslednú chvíľu, dokonca v ústnej rozprave. Ja sa teda, ja mám tiež otázku, ešte plus jednu, ako kolegyňa Jaurová, prečo ste sa teda neprihlásili aspoň do písomnej rozpravy, lebo nehnevajte sa, ono to potom naozaj vyzerá, že si z vás tuto pán kolega Michelko urobil služobníka, na ktorého vyšiel ten čierny Peter, a bolo to teraz treba rýchlo odprezentovať. Nepočula som od vás žiaden argument, ktorým by ste ukázali, že sa vy osobne za tento návrh naozaj viete postaviť. A toto nepovažujem za kultúrne, pán Farkašovský. Ďakujem.
15. schôdza NR SR - 8.deň - A. dopoludnia
Dátum: 2024-06-21
Poslanec: Petrík, Simona (PS)
Druh vystúpenia: Vystúpenie

142. Ja sa posnažím, ale nemám to úplne na päť minút, mám to tak možno na desať. Tak snáď to dáme. Áno, čiže predkladám vám návrh zákona najmä o sociálnom poistení a, ale teda dotýka sa aj zákona o vysokých školách. A v skratke, cieľom návrhu zákona je zlepšiť sociálne podmienky študentiek a študentov v dennej forme doktorandského štúdia tým, že tieto študentky a študenti budú nemocensky a dôchodkovo poistení, pokiaľ nevykonávajú žiadnu inú zárobkovú činnosť. Takto v skratke. Rada by som bližšie predstavila tento návrh v rozprave, do ktorej sa hlásim ako prvá, a chcela by som poprosiť, či by som mohla z miesta ho uviesť kvôli tehotnosti. Ďakujem.
15. schôdza NR SR - 6.deň - B. popoludní 1. záznam
Dátum: 2024-06-19
Poslanec: Petrík, Simona (PS)
Druh vystúpenia: Vystúpenie s faktickou poznámkou

10. Ďakujem. Ja len veľmi krátko. Ďakujem ti, kolega Dubovický, za podporu a možno len ešte poviem veľmi krátko, že ja naozaj ponúkam tieto návrhy koalícii, neurazím sa, keď ich o pol roka alebo o rok nejakým spôsobom predstavia ako vlastné návrhy. Práve naopak, budem rada, pretože viem, že pomôžu týmto konkrétnym skupinám ľudí. Už teraz, keď som ich začala komunikovať či už na sociálnych sieťach alebo inak, sa stretávajú s veľmi dobrými ohlasmi. Nie sú ani nejakým spôsobom veľmi drahé, naozaj sú fiškálne zodpovedne pripravené. Takže, nech sa páči, ja budem veľmi rada, keď sa koalícia inšpiruje a predloží takéto návrhy aj sama za seba. Ďakujem. To je všetko.
15. schôdza NR SR - 4.deň - A. dopoludnia
Dátum: 2024-06-14
Poslanec: Petrík, Simona (PS)
Druh vystúpenia: Vystúpenie s faktickou poznámkou

136. Ďakujem. Ja veľmi rada, Majo, lebo sú to aj témy, ktoré ma zaujímajú, ktoré u nás aj gestorujem, takže vlastne som rada, že sme sa tu mohli takto spolu stretnúť a počúvať ťa, s akými naozaj veľmi kvalitnými návrhmi prichádzaš. Ja musím povedať, že aj tento návrh my za Progresívne Slovensko podporíme, pretože je to veľmi praktický návrh, ktorý, alebo riešenie, ktoré sa týka množstva malých podnikateľov, malých firiem, ktoré zamestnávajú ľudí tak, že ich nepotrebujú vždy na celý čas, ale proste ich musia stále odhlasovať a prihlasovať. Už samé toto osebe je veľká administratíva, je to veľká práca aj pre tie účtovníčky, pre účtovníkov, aby to len stihli, lebo potom, keď to nestihnú, majú potom kadejaké sankcie, pokuty. Ja mám kopec známych, ktorí majú takéto malé firmy, naozaj to sú malé firmy, nepredstavujme si žiadnych boháčov. To sú ľudia, ktorí proste slušne sa snažia podnikať, žiť a ešte aj dávajú prácu buď dohodárom, alebo... áno, väčšinou sú to dohodári. A ak teda ich musíme penalizovať ešte aj tým, že keď potom náhodou sa im stane, že v nejakom preklenovacom období nezamestnávajú ani jedného z nich a potom im zanikne registrácia a musia znovu tú registráciu vypĺňať, a pritom pri iných inštitúciách to robiť nemusia, myslím do finančnej správy, neviem, ako je to s daňovým úradom, takže prečo to máme na Sociálnej poisťovni? Nerozumiem, je to podľa mňa zbytočná naozaj administratíva pre ľudí, ktorí ani nemajú niekedy tých, majú jedného účtovníka alebo účtovníčku a je to pre nich naozaj zaťažujúce, aby mysleli na to, že sa musia opäť registrovať. Takže ja by som to len naozaj podporila. Ďakujem, že si s tým návrhom prišiel, a verím, že ho podporí čo najviac poslancov a poslankýň v pléne. Ďakujem.
39. schôdza NR SR - 4.deň - A. dopoludnia
Dátum: 2025-09-12
Poslanec: Plevíková, Zuzana (SMER - SD)
Druh vystúpenia: Vystúpenie s faktickou poznámkou

106. Pán kolega, v prvom rade ďakujem, že ste nespomínali teda ruské drony a že ste sa aspoň trošku, nejakých 5-, 10 %, venovali skrátenému legislatívnemu konaniu, čo to tu asi nebude časté a myslím si, že aj keď bude ďalšie čítanie tohto návrhu, konsolidačného návrhu, tak budeme počuť asi niečo obdobné, jak ste nám teraz hovorili. Ale viete, ja som sa vlastne nedozvedela od vás nič také úplne že, úplne konkrétne. Všetko boli, že čo by sme nemali navrhovať, kritika na celú konsolidáciu tak podrobnejšie teda rozobraná, aké je to všetko zlé a ako čo komu to ublíži, a že čo by niekde možno malo byť, ale všetko bolo také strašne obšírne podľa mňa. A zase sme nepočuli zo strany SaS žiadne návrhy a ja si pamätám, že keď premiér Robert Fico vôbec minulý rok zvolal okrúhly stôl, čo sa týka konsolidácie, tak žiaden predstaviteľ SaS-ky sa jej ani nezúčastnil, akože to vám svedčí ku cti z PS-ka a KDH, že aspoň tohto ste sa zúčastnili. Síce žiadne návrhy ste nepriniesli, ale aspoň nejaká účasť a SaS-ka vôbec žiadna. Tak žiadne návrhy v podstate ani neponúkate, také, čo by ste mohli ako povedať, že toto by bolo dobré, toto by ste mohli akože nejako urobiť. Ako na druhej strane tu teda nebudem akože spomínať, že v podstate vy ste boli v predchádzajúcich vládach, ktoré to spôsobili, že vôbec musíme konsolidovať. Naša vláda si to nevybrala, ona to skutočne dostala a myslím si, že máme čo robiť a ja... (Prerušenie vystúpenia časomerom.)
39. schôdza NR SR - 4.deň - A. dopoludnia
Dátum: 2025-09-12
Poslanec: Plevíková, Zuzana (SMER - SD)
Druh vystúpenia: Vystúpenie s faktickou poznámkou

94. Ďakujem za slovo, pán predsedajúci. Pán kolega, ja neviem, či si uvedomujete, že ste bol úplne že mimo, mimo vlastne toho, o čom tu rokujeme, že tu rokujeme o skrátenom legislatívnom konaní. Niekoľkokrát vás pán predsedajúci Andrej Danko upozornil, že sa vyjadrujete úplne k niečomu inému, ešte ste tu normálne ruské drony začali spomínať, no ako, predpokladám, vás je, tuším, z opozície nejako vyše 20 prihlásených, že pán Dubéci pokiaľ bude viesť schôdzu, tak nikoho neupozorní na to, že je úplne mimo tému. Ale idem napriek tomu ešte na vás reagovať, že v podstate vy ste boli od roku 2020 šéfom Útvaru hodnoty za peniaze na ministerstve financií. Vy ste pomáhali Matovičovi a Hegerovi a ešte, tuším, aj počas Ódora ste tam boli na svojom mieste, vôbec rozšafáriť verejné financie do takého stavu, aké sme ich my zdedili a máme čo robiť, aby sme konsolidovali a všetko dávali dokopy. Vy ste možno boli určite navrhovateľmi na to, ako vôbec, kam majú ísť peniaze a možno ste navrhovali nejakú konsolidáciu, čo predstavil pán Ľudovít Ódor, tie kocky, ktoré by iba škrtali, škrtalo všetko sociálne, ľudia by si museli vtedy riadne utiahnuť opasky a už aj Ľudovít Ódor si uvedomoval, že treba konsolidovať. Sám to priznal niekoľkokrát ešte aj keď bol tým zastupujúcim premiérom, že to treba. Vy ste tu predstavili ako Progresívne Slovensko nejaký veľký TRESK, urobili ste tu totálny humbug asi mesačný, nakoniec, s prepáčením, z toho vzniklo veľké prd, pretože nič ste nepredstavili, iba ste urobili nejakú všeobecnú analýzu... (Prerušenie vystúpenia časomerom.)
35. schôdza NR SR - 13.deň - B. popoludní
Dátum: 2025-06-16
Poslanec: Plevíková, Zuzana (SMER - SD)
Druh vystúpenia: Vystúpenie s faktickou poznámkou

133. Pán podpredseda, ako ste hovoril, jediné, čo vlastne Progresívne Slovensko, o čo im ide, je škodiť. Vôbec, pán predseda Michal Šimečka to do médií rovno povedal, že im ide iba o toto, ďalej škodiť. To je taká ich jediná činnosť. No, nielen jediná teda, aby som sa opravila, ale aj ďalej strašiť ľudí, polarizovať spoločnosť majú vo svojom portfóliu a rozdeľovať. Počúvame tu ich varovania akože od niektorých takýchto tých všetkých právnych expertov, čo je tu polovička asi pléna, že táto novela je nezlučiteľná s Európskou úniou. Hlboké a účelové nepochopenie, ktoré je tu podsúvané, my predsa nejdeme proti Európskej únii, ani sme nešli, ale do nášho najvyššieho zákona vkladáme to, s čím sme do Európskej únie vstupovali. Že existujú kľúčové oblasti našej národnej identity, rodina, kultúra, ochrana života, ktoré nikdy neboli a vďaka tomuto ani nebudú prenesené na plecia Bruselu. Hovorí sa tu o porušení prednosti práva. Ale prednosť práva Európskej únie sa vzťahuje na oblasti, kde sme právomoci preniesli. Nikde sme nesúhlasili s tým a nesúhlasíme, aby nám nadnárodné súdy alebo úradníci nebodaj, v rámci aj Európskeho parlamentu a tak ďalej, diktovali, ako máme chápať, že čo je to manželstvo, ako máme vychovávať naše deti alebo koľko pohlaví máme uznávať. Ďakujem.
35. schôdza NR SR - 13.deň - A. dopoludnia
Dátum: 2025-06-16
Poslanec: Plevíková, Zuzana (SMER - SD)
Druh vystúpenia: Vystúpenie s faktickou poznámkou

30. Pán minister, chcem v prvom rade poďakovať za váš príspevok a ste tu spomínali, že presne, že sa tu šíri nejaká panika. Dotknem sa teda toho, čo ste hovorili, že áno, šíri sa tu panika, opäť sa tu šíri nejaký strach, že my ideme niečo porušovať, medzinárodné zmluvy alebo záväzky a mohli sme to vidieť aj na ústavnoprávnom výbore hneď zrána. A ešte sa tu šíri aj to, že nebodaj vlastne Európska komisia rozbehne voči nám nejaké procesy a zase nám siahne na eurofondy a tak ďalej a tak ďalej, čo vôbec nie je pravda, ale táto milá opozícia sa neštíti vôbec šíriť opäť tieto klamstvá. Len pripomínam, že v ústave máme zakotvené, že sme viazaní medzinárodnými zmluvami a záväzkami. Do Európskej únie sme ale vstupovali s tým, že čo sa týka kultúrno-etických otázok, tak každý členský štát si o tomto má rozhodovať. Chcem pripomínať, že my ideme zakotvovať niečo, čo už existuje, nič viac, nič menej. Ale vidíme, čo sa deje vo svete a ja tomu stopercentne verím, že keby ste vy boli vo vláde, tak sa nebudeme stačiť diviť, že čo sa tu deje. A keby ste boli pri moci, vaša časť liberálnej opozície, čo by ste tu zakotvovali, čo by ste podporovali. Takže videli sme to aj po minulé roky, keď ste, pani poslankyňa Gažovičová, hovorila niečo, že my ideme brániť čo sa týka výchovy, sexuálnej výchovy, viete, čo sa tu dialo? Boli tu nejaké príručky (reakcia z pléna), ktoré Gröhling vlastne vôbec dával von a na školy (ruch v sále), dobre, dobre, ja sa potom asi aj prihlásim, ja si vypočujem, aké ďalšie klamstvá a zavádzania tu budete šíriť presne ako vždy. (Reakcie z pléna.) Reagovala som, ďakujem za pochopenie.
35. schôdza NR SR - 4.deň - A. dopoludnia
Dátum: 2025-05-30
Poslanec: Plevíková, Zuzana (SMER - SD)
Druh vystúpenia: Vystúpenie s faktickou poznámkou

18. Pani kolegyňa, zabudli ste, keď ste hovorili o tých štatutárnikov a vymenovávali ste, že kedy ste boli štátna tajomníčka, tak ste zabudli spomenúť, že ste boli aj štátna tajomníčka u Gábora Gála, čo bolo vlastne v rámci našej vlády, ale dobre. A začnem to tak, že... (Reakcia z pléna.) No vidíte, no vidíte, pani exministerka, vy ste mali dvoch štátnych tajomníkov a čo po vás zostalo? Spúšť. Teraz sú traja štátni tajomníci a po vašom bačovaní na ministerstve spravodlivosti majú úplne že čo robiť. A na rozdiel od vás, pán minister, a tak ďalej, proste sa vyberajú riaditelia na základe schopností, a nie na základe rôznych politických názorov, ako ste aj vy všetkých tam súkali do Súdnej rady napríklad. Že jazyky, ja neviem, vy ste, vy podľa mňa ani neviete, že teda, že keď sudca sa hlási na vyššiu dištanciu, že čím všetkým si musí prechádzať. A naozaj boli, sú tam mnohé zbytočnosti, ako napríklad aj tieto jazyky. Ja to preto aj vítam, že sa to uzmierňuje, pretože naozaj to nebude stroskotávať na tom, že ten sudca na to mal, sa dostať aj na krajský súd, aj vyššie, ale zlyhalo to proste úplných banalitách. Tak ja toto naozaj vítam. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

327. Ďakujem za slovo. Pán minister, vy ste vlastne potvrdili, že táto novela má negatívny dopad, len teda vás to netrápi, lebo sa to týka len nejakej našej minority. Tak ja vás chcem teda upozorniť na to, že tu my nemáme žiadnu našu minoritu, nemáme žiadnu farmu, kde si pestujeme nejakú minoritu. Ľudia, ktorí sú súčasťou nejakej menšiny na Slovensku akejkoľvek, sú normálne obyvateľmi, obyvateľkami Slovenska, občanmi a občiankami, ktorým máte aj vy slúžiť. Vy konkrétne, pán minister, máte aj im slúžiť, všetkým ľuďom, ktorí žijú na Slovensku. A vy tu len potvrdzujete, že týmto ľuďom idete ubližovať. Sám ste to tu potvrdili. Aspoň to tu máme úplne jasné. Všetkým máte slúžiť na Slovensku. Všetci vás aj platia preto, aby ste im slúžili. To je podstata politiky a vašej práce, že máte pracovať pre všetkých ľudí na Slovensku. (Ruch v sále.) Rozumiete tej podstate? (Ruch v sále.) Rozumiete tomu, že vy máte slúžiť všetkým ľuďom na Slovensku? Tak to robte. Presne tak, tak to robte. Tak to robte.
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

313. Ďakujem veľmi pekne za slovo. Mária, ja úplne súhlasím s tým, že toto nočné rokovanie je absolútnou neúctou voči ústave, voči nášmu základnému zákonu, ktorý v Slovenskej republike máme, absolútnou neúctou. A je to len podčiarknutím celého tohto zverstva, ktoré sa tu má spáchať na našej ústave. Totálne to iba podčiarkuje ten zlý úmysel, ktorý tu je od samotného počiatku. Je 23:34 h, ak dobre vidím a my tu rokujeme o zmene ústavy. Ja neviem, to už možno aj pánovi Tarabovi by to mohlo prísť trošku čudné, keď už sa tu objavil v pléne. Naozaj, takýmto spôsobom meniť ústavu na základný zákon, na to ste hrdí? A tiež mám teda taký pocit déja vu, že presne ako pri novele trestných kódexov, keď sme si opakovane pýtali napríklad tie rozhodnutia o ktoré sa tak opieral pán minister, ale tiež aj tú komunikáciu s Európskou komisiou a vždy to rovnako tak zahmlieval ako aj teraz v tomto prípade. Tak aký je problém s tým, aby ste normálne, otvorene, transparentne prečítali, čo teda Európska komisia aké výhrady adresuje Slovenskej republike a vám konkrétne vo vzťahu k tejto novele ústavy? Veď to je totálne nezodpovedné a úplne nechutné, že vy pred hlasovaním o novele ústavy nedáte tieto informácie na známosť ľuďom, ktorí o nej idú hlasovať. Prosím vás, vystúpte tu a prečítajte ten list. Ďakujem veľmi pekne.
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

259. Ďakujem veľmi pekne za tento príspevok aj za váš postoj, ktorý ste zaujali pri tejto novele ústavy. A vy ste hovorili, že hoci máte výhrady proti niektorým progresivistickým ideám, ale že tento zápas si musia kresťanskí demokrati a progresívci vybojovať spoločne. A ja som v podstate tento dialóg zažila aj priamo osobne s vami. Konkrétne, keď sme diskutovali hlbšie a osobne o tejto novele ústavy. A ja by som aj teraz dodatočne chcela opätovne poďakovať za to, že sme tento dialóg viedli. Pre mňa to bolo mimoriadne dôležité, pretože mi to dalo nádej, že spoločne vieme viesť Slovensko k lepšej budúcnosti, a to je dôležité. To je to, o čo tu dnes ide. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

225. Ďakujem pekne za slovo. Bei, ty si opätovne nasvietila aj to, že táto novela ústavy prináša aj zásah do práva na prístup k vzdelávaniu a celkovo do systému vzdelávania, ktorý zabezpečuje štát. A zhodou okolností tu teda máme práve ministra školstva ako navrhovateľa, tak možno keby sa k tejto časti ústavy mohol vyjadriť, aký postoj k tomu má teda ministerstvo školstva k tým jednotlivým pozmeňovákom, lebo nejaký vládny návrh prišiel teda, ktorý pravdepodobne pán minister podporil na vláde, ale teraz tu máme k tomu aj pozmeňujúce návrhy a bolo by celkom fajn vedieť teda, aký postoj má minister školstva k týmto návrhom, ktoré tu práve prerokovávame, pretože zásadným spôsobom zasahujú teda do toho systému, ako je nastavený prístup k vzdelávaniu detí na Slovensku. Tak, pán minister, ak by ste sa k tomu mohli vyjadriť. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

171. Ďakujem veľmi pekne, Ondrej, myslím, že si to úplne dokonale pomenoval. Toto je v postate niečo, čo tu veľmi ešte dnes neodznelo, ale naozaj tabuizácia inakosti, akoby sa skutočne dalo povedať, že je, žiaľ, súčasťou národnej identity na Slovensku. A je to naozaj žiaľ. V rôznych dobách to boli rôzne osudy ľudí, ktorých sa práve tabuizácia inakosti dotýkala. Dlho-predlho slovenská spoločnosť napríklad vyvrhovala na okraj ženy, ktoré mali deti bez manželstva, dlho, naozaj. Nebolo to ani tak dávno, čo stále boli ženy, ktoré porodili deti bez toho, aby uzavreli predtým manželstvo vyvrhované na okraj spoločnosti. Odsúdené na vylúčenie. Aj ony, aj tie ženy, aj ich deti. Dlho sa tabuizovali rozvody, aj dnes ešte niektorí sa o to snažia. Niektorí, dokonca, majú snahu opätovne aj rozvody zakázať. A opäť to ubližuje hlavne tým deťom, ktoré v týchto rodinách vyrastajú, ako si aj ty pomenoval. A dnes sa tiež tabuizujú aj rodiny párov rovnakého pohlavia, ako je tá moja. Je to rovnaká schéma, ktorá sa v priebehu histórie a doby, jednotlivo ako sa menia, tak mení sa len ten typ rodiny, ktorá je takýmto spôsobom vyčleňovaná. A čím dlhšie tieto obdobia tabuizácie trvajú, tým viac deti zažívajú vylúčenie, či až šikanu, ktorá je veľkým problémom aj v súčasnosti. A teda komu tým pomáhate? Komu pomáhate tým, že tabuizujete akékoľvek rodiny a deti v nich žijúce vylučujete zo spoločnosti? Komu tým pomáhate?
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

141. Ďakujem za slovo. Pán podpredseda Gašpar, na vašom vystúpení bolo vlastne čarovné a zároveň smutné, že vy ste krásne ukázali, ako funguje váš svet. Ľudí si vo vašom svete viete získať len dvomi spôsobmi. Zastrašovaním alebo kúpou a korumpovaním. Nič iné nepoznáte. Zastrašovanie alebo kúpa ľudí. Takýto je presne váš svet, o ktorom ste hovorili. (Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

8. Ďakujem za slovo. A ďakujem, Mária, že si opätovne upozornila aj na komunikáciu s Európskou komisiou, ktorú teda očividne vedie ministerstvo spravodlivosti. A mňa mrzí, že tu nie je teraz minister spravodlivosti, lebo som sa ho tiež chcela opätovne na to spýtať, tak ako si sa ho pýtala už na výbore. Lebo teda nedostali sme zatiaľ žiadne odpovede. Bolo to len nejaké vágne konštatovanie, že teda sú tam nejaké výhrady, ale sú všeobecné a tak ďalej. Však nech otvorene povie minister spravodlivosti, aké výhrady má Európska komisia voči novele ústavy, ktorú tu prerokovávame a ktorú máme zajtra schvaľovať. Veď to je absolútny základ, že tieto informácie by mali mať aj všetci, ktorí idú hlasovať. Veď ako môžu zodpovedne hlasovať o novele ústavy, keď nepoznajú takéto základné informácie? To mne príde naozaj neuveriteľné. A úplne s tebou súhlasím, že celá táto novela ústavy je popretím princípov právneho štátu a myslím si, že to dosvedčuje aj celý ten proces. Už teraz tu máme päť pozmeňujúcich návrhov, ktoré sú zverejnené a hovorí sa o ďalšom, ktorý by mal byť tiež súčasťou tohto celého procesu. Pozmeňujúce návrhy, ktoré majú meniť novelu ústavy zo dňa na deň, medzi ktorými je aj zmena volebného systému alebo zmena tvorby ústavy. Kolegovia, kolegyne, veď toto vám naozaj príde normálne, že vy tu idete zo dňa na deň meniť ústavu bez akejkoľvek diskusie? Veď čo iné už ako toto dosvedčuje, že to je absolútny rozvrat princípov právneho štátu a demokratického zriadenia? Veď to je absolútne neuveriteľné. Zo dňa na deň. Vám to vôbec nevadí? Aj keď vám asi nevadí nič, vy len proste hlasujete ako treba.
35. schôdza NR SR - 13.deň - A. dopoludnia
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

128. Ďakujem veľmi pekne. Veľa tu odznelo. Budem reagovať na zopár faktických poznámok. Pán poslanec Petro, ja som odkazovala na stanovisko, ktoré podporili bývalí ústavní sudcovia, pán Bujňák, pri všetkej úcte k nemu, nie je bývalý ústavný sudca. A čo sa týka evolutívneho výkladu, áno, o tom niečo viem, písala som o tom dizertačnú prácu, môžem vám ju aj posunúť, tak môžeme si potom vymeniť názory na evolutívny výklad, ktorý uplatňuje Európsky súd pre ľudské práva. A, pán poslanec Lešo, už myslím odišiel, mne je ľúto, že práve on si vyžreboval teda, že musí prečítať tento príspevok. Veľa tam teda sa hovorilo o biológii a ako teda biologicky má byť určená rodina a podobne. Len ja teda nerozumiem tomu, ako pomôže táto novela ústavy akokoľvek akejkoľvek rodine. A čo teraz ako keby budú viacej rodiť deti alebo čo? A inak ja som si pozerala dáta, že koľko detí asi žije so svojimi biologickými rodičmi a koľko detí žije s rodičmi, ktorí nie sú ich biologickí a vychádza to, tak 20 % detí nežije so svojimi biologickými rodičmi. Ja neviem, tak na čo sa tu hráme. Proste naozaj rodiny sú rôzne, deti vyrastajú v rôznych rodinách, tak to rešpektujme a snažme sa vytvoriť podmienky pre všetkých. Tak, aby sa všetci na Slovensku, v našej spoločnej krajine, cítili dobre. Vám sa z ničoho neukrojí, len sa aj iné rodiny budú mať lepšie. Čo je na tom nepochopiteľné? Čo je nepochopiteľné na tom, že chceme, aby sa všetky rodiny na Slovensku mali lepšie? Táto novela ústavy nepomáha žiadnej rodine a niektorým škodí. To je absolútne zvrátené. (Potlesk.)
35. schôdza NR SR - 13.deň - A. dopoludnia
Dátum: 2025-06-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

20. Ďakujem veľmi pekne za slovo. No mňa stále pán minister dokáže niečím prekvapiť a dnes to bolo teda opäť, keď rozprával o súdnom aktivizme a ja som si to teda aj poznačila a povedal, že niektoré otázky majú výlučne etický charakter a ako príklad uviedol napr. interrupcie. Takže vy chcete povedať, že náš Ústavný súd prekročil svoje kompetencie a vykonával nejaký súdny akvitizmus, keď rozhodoval o otázke prístupu k interrupciám? To hovoríte o našom Ústavnom súde? Lebo ja neviem, či poznáte to rozhodnutie, ale je plné ústavnoprávnych, ľudskoprávnych argumentov, nie etických. A vy ste presne povedali, že niektoré otázky majú výlučne etický charakter, a tým ste reagovali na to, že do toho tie súdy nemajú čo hovoriť. Tak ste hovorili o súdnom aktivizme a ako príklad ste uviedli interrupcie. Takže ja neviem, vy úplne teda hovoríte, že náš Ústavný súd prekračuje svoje kompetencie? On je ten súdny aktivista? Alebo čo ste tým chceli povedať? Lebo toto ma teda zaskočilo.